Аџьынџьтәылатә еибашьра Дуӡӡа Аиааира амшныҳәа иазкны Аҟәа, Амҳаџьырқәа рыԥшаҳәаҟны, Идырым Асолдаҭ ибаҟа аҿаԥхьа имҩаԥысит Аиааира Апарад.
Идырым Асолдаҭ ибаҟа аҿаԥхьа ашәҭшьыҵәрақәа рықәҵарала ихацыркхеит имҩаԥысуаз аныҳәатә уснагӡатәқәа. Ашәҭшьыҵәрақәа рышьҭаҵара ашьҭахь аныҳәатә митинг мҩаԥган.Идырым Асолдаҭ ибаҟа аҿаԥхьа аиааира амшныҳәа иазкны имҩаԥгаз амитинг аҟны иқәгылаз атәыла Ахада ихаҭыԥуаҩ Витали Габниа иҳәеит, аамҭа цацыԥхьаӡа аныҳәа аҵакы еиҳа-еиҳа ишазҳауа.
"Иеизаз зегьы ишәыдысныҳәалоит иахьатәи амшныҳәа ду. Ашықәсқәа цоит, аха ҳара ҳзы ари амш аҵакы иацымлозар иагхом. Лаҵарамза 9 асовет солдаҭ ифырхаҵареи игәымшәареи ирымшуп. Иахьа, адунеи ахьынӡанаӡааӡо миллионҩыла ауаа рабацәеи рабдуцәеи рфотосахьақәа рыманы идәылҵуеит", — иҳәеит иара.
Амҳаџьырқәа рыԥшаҳәахьы инеиит зықьҩыла аҳҭнықалақь ауааԥсыреи асасцәеи.
55 нызқьҩык Аԥсны ауааԥсыра аибашьра иалахәын, урҭ рҟынтәи 17 нызқьҩык аиааира амш изахьымӡеит. Амш аҩбатәи ахәҭаан амшын аԥшаҳәаҿы имҩаԥган аныҳәатә концерти асахьаҭыхыҩцәа рцәыргақәҵеи.